次韻和劉夔判官對雪
作者：范仲淹
朝代：宋

paragraphs: 蔌蔌樓臺外，新輝溢四遐。
雲中凋玉葉，星際落榆花。
嶽色參差露，松聲彷彿加。
風流裁賦苑，清苦讀書家。
霜女慚輕格，蟾娥讓素華。
孤鴻迷鳥道，萬馬憶龍沙。
浄拂王恭氅，香滋陸羽茶。
載歌勞郢謝，一奏待鍾牙。
幾處和梅賞，何人爲鬢嗟。
含毫看不足，詩社好生涯。